Лъчезар Станчев
Яйце за самолет

chitanka.info

Приседнал чакаше Божко

яйце да снесе кокошка.

Яйцето ще стане след туй самолет

и в него летецът ще бъде той сам!

Мечтае си Божко да хвърка навред,

мечтае си Божко — светът е голям!

Кокошката снесе яйцето.

То му топли ръцете, сърцето…

Затича се към пазара…

Мечтае и леко го стиска,

да го продава той иска…

„Самолетът е тука в яйцето! —

На пазара ще го продам;

ще си купя петленце с парите

и щом ми порасне петлето,

на пазара ще го продам;

ще си купя прасенце с парите

и щом ми порасне прасето,

на пазара ще го продам;

ще си купя теленце с парите

и щом ми порасне телето,

на пазара ще го продам;

ще си купя жребченце с парите

и щом ми порасне жребчето,

на пазара ще го продам;

ще си купя файтонче с парите

и щом ми порасне файтона,

на пазара ще го продам;

ще си купя камионче с парите

и щом ми порасне камиона,

на пазара ще го продам;

ще напълня шепи с парите,

ще си купя голя-я-ям самолет…“

И както на ум си говори,

той шепи широко отвори,

загледан далече напред,

и падна яйцето, разби се,

и между камъни скри се

жълтъка — сърцето му златно…

И тръгват нещата обратно:

Тъй отлетя самолета,

купен с парите от камиона;

и тъй отлетя камиона,

купен с парите от файтона;

и тъй отлетя файтона,

купен с парите от жребчето;

и тъй отлетя с жребчето,

купено с парите от телето;

и тъй отлетя телето,

купено с парите от прасето;

и тъй отлетя прасето,

купено с парите от петлето;

и тъй отлетя петлето,

купено с парите от яйцето,

което

се разби на пазара…

Тъй свършва тая приказка стара…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.